《酬赵存道都曹见赠》
宋代·释道潜

骚人久无闻，风雅日浸衰。汀洲空兰芷，憔悴无芳姿。

参军妙述作，鲍谢相并驰。明珠不自耀，光彩閟陆离。

聊因五斗粟，暂寄东海湄。官身虽簿领，游刃能一麾。

寥寥古寺空，转砌春日迟。闭关时却扫，寂寂下书帷。

唐虞悉观览，百氏了不遗。论文慎许可，纪律严自持。

昨朝发新咏，落语皆瑰奇。世无杨德祖，讵识黄绢词。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。